als_Latn dik_Latn sag_Latn
Fjala e plotë e Ministrit Ahmetaj në Forumin Ekonomik Shqipëri-Austri
Dua ta nis me një falendërim për Dr. Cristoph Leitl, për ndihmën shumë të madhe që na dha për të realizuar me sukses atë takim që ne patën në Vjenë javën e kaluar, ku komuniteti i biznesit shqiptar me komunitetin e biznesit austriak, si dhe pjesëtarë nga kabineti qeveritar të të dyja vendeve, u takuan me qëllimin për të prezantuar oportunitetet e tregut shqiptar për kompanitë austriake. Ishte suprizë, por jo dhe aq, që pjesëmarrja ishte mbi 100 kompani austriake dhe është një kënaqësi shumë e madhe për mua dhe për të gjithë qeverinë shqiptare, si dhe për komunitetin shqiptar të sipërmarrjes këtu, që sot së bashku me Presidentin Austriak dhe së bashku me Dr. Leitl kanë ardhur rreth 70 kompani austriake. Kjo tregon që Shqipëria është vend dhe treg interesant. Kjo tregon që përpjekja jonë funksionon dhe unë jam i bindur dhe shpresoj që shumë shpejt tu them këtyre kompanive austriake “Wellcome Home”, mirë se erdhët në Shqipëri, në shtëpinë tuaj. Një javë më parë, së bashku me Kryeministrin Edi Rama dhe me një sërë kolegësh prezantuam para një auditori potencial austriak, dhe shumë prej tyre janë sërish këtu në Tiranë, mundësitë e investimeve në tregun shqiptar. Siç e theksova, interesi, kthimi mbrapsht i vizitës, entuziazmi dhe pjesëmarrja janë shenja të drejtpërdrejta që vërtet bashkëpunimi dhe përpjekja është në fazë të atillë që do ta quaja një momentum tejet të rëndësishëm për ekonominë shqiptare. Siç e tha edhe Dr. Leitl, investitorët austriakë janë pjesë shumë e rëndësishme e ekonomisë shqiptare. Sot janë 44 kompani shumë të mëdha dhe me emër në tregun shqiptar. Unë them që janë pak, sepse edhe pse Austria përbën investitorin e tretë të madh në Shqipëri, Shqipëria është një vend shumë afër Vjenës, vetëm një orë. Unë i them Dr. Leitl, ne jemi vetëm një orë larg dhe besoj që tregu shqiptar, i cili nuk është thjesht i tillë, por është një port rajonal, ka mundësi të afrojë pafundësi ekonomike në një treg jo me tre milionë konsumatorë, por një treg me 26 milionë konsumatorë.
Shqipëria është e interesuar jo vetëm për investimet austriake, por sidomos për eksperiencën austriake. Kemi shkëmbyer biseda për eksperiencën austriake, për zhvillimet në energji, për zhvillimet në teknologji, për zhvillimet në turizëm dhe, në fakt, baza e asaj që shkëmbejmë është se si një vend i vogël siç është Austria, se në rangun europian sigurisht që është i vogël, ka bërë atë zhvillim ekonomik duke u bazuar tek dija dhe te ajo shprehje që Dr. Leitl tha gjatë konferencës “sherri të zvogëlon, bashkëpunimi të zgjeron”, që ishte një shprehje tejet interesante dhe që vlen për Shqipërinë. Këtu do t’i referohem thënies së Kryeministrit për rajonin që feston për herë të parë vitin e parë dhe së shpejti vitin e dytë pa konflikte, gjë që tregon që Ballkani Perëndimor, Shqipëria, janë maturuar dhe kanë momentin e tyre për të tërhequr investime të huaja nga gjithë rajoni, nga Italia, Gjermania, Austria, Shtetet e Bashkuara të Amerikës, apo edhe nga Azia. Këtu dua t’ju prezantoj me një përllogaritje që ne kemi bërë, e cila është pjesë e sfidës së ekonomisë shqiptare. Llogaritja është fare e thjeshtë. Në qoftë se Bashkimi Europian sot rritet me 1 për qind dhe ne rritemi me 6 për qind, vetëm në vitin 2038 të ardhurat për frymë të qytetarëve shqiptarëve do të barazohen me të ardhurat për frymë të qytetarëve të Bashkimit Europian. Kjo është sfidë e drejtpërdrejtë për një qeveri si e jona, për të bërë të pamundurën që të hapë ekonominë shqiptare, të hapë tregun shqiptar, sepse pa investimet e huaja nuk ia dalim. Ekonomia shqiptare i ka konsumuar ato gjeneratorë tradicionalë, siç kanë qenë ndërtimi apo remitanca. Sot ne përballemi me domosdoshmërinë për një model të ri ekonomik dhe modeli i ri ekonomik do të bazohet patjetër në një ekonomi të hapur, do të bazohete patjetër në një inovacion dhe kreativitet për të krijuar atë që ne i themi “jumping economy”, për të kaluar përtej rritjes lineare me 1 apo 2 për qind, për të arritur një rritje mbi 5 apo 6 për qind, sepse vetëm atëherë qytetarët shqiptarë do të arrijnë të marrin benefitet e rritjes ekonomike.
Të nderuar investitorë,
Shqipëria është treg interesant. Është treg shumë i mirë për kompanitë tuaja dhe ka arsye pse. Ne kemi një sistem tatimor tejet të thjeshtë, me problemet e veta në administrim, por është tejet i thjeshtë dhe është nga sistemet me shkallët më të ulëta në rajon dhe në Europë. E dyta dhe tejet e rëndësishme, krahu i punës është tejet i lirë dhe krahasuar me shumë vende të tjera të rajonit, apo dhe përtej, cilësia e krahut të punës është jashtëzakonisht shumë e mirë. Në të njëjtën kohë, siç i thashë dhe Dr. Leitl në konferencën e shtypit, Shqipëria është vetëm një orë larg nga rrugët kryesore të trafikut tregtar, që e bën Shqipërinë më me potentcë, një hap apo një port për rajonin, por edhe për shumë vende të tjera të Europës. Në të njëjtën kohë, një treg i vogël me tre milionë konsumatorë do të ishte jo interesant për askënd. Siç e thashë edhe më parë, ne jemi pjesë e CEFTA-s, që është marrëveshja e tregtisë së lirë me një sërë vendesh, dhe që na bën një vend me treg 26 milionë konsumatorë. Nuk është treg i madh, por nuk është aspak i vogël dhe është interesant për kompanitë, për investitorët e huaj dhe për kompanitë austriake.
Besoj se është një moment shumë i mirë për Shqipërinë. Ne në muajin shkurt kemi mbyllur statistikat negative të ekonomisë shqiptare dhe në muajin mars kemi filluar të shohim statistikat e para pozitive. Kemi bërë një marrëveshje me Fondin Monetar Ndërkombëtar tejet të shëndetshme, e cila mund të quhet si marrëveshje e rritjes ekonomike. Përtej kësaj, dua të ndaj me ju se Shqipëria sot nuk konsiderohet më si një vend me një ekonomi me një të ardhme negative. Këtu dua të citoj se Standard and Poor’s, një nga kompanitë më të mëdha të vlerësimit ekonomik, rivlerësoi parashikueshmërinë e ekonomisë shqiptare nga negative në stabël, dhe shumë shpejt, në vjeshtë, nga stabël në pozitive. Institucionet e pavarura, siç është Banka e Shqipërisë, e cilësojnë klimën e biznesit shumë pozitive. Ne si qeveri jemi shumë të bindur që pa investimet e huaja ne kurrë nuk do ta arrijmë t’ja kthejmë qytetarëve dhe konsumatorëve shqiptarë atë që meritojnë, rilindjen e ekonomisë, rritjen e ekonomisë dhe rritjen e ekonomisë të çdo qytetari shqiptar.
Edhe njëherë dua të ftoj të gjitha kompanitë austriake që në Shqipëri gjejnë një terren ekonomik shumë pozitiv, shumë mikëpritës dhe me sipërmarrjen Shqiptare gjejnë bashkëpunëtorë shumë të mirë dhe afatgjatë.
Faleminderit.
© Ministria e Zhvillimit Ekonomik, Turizmit, Tregëtisë dhe Sipërmarrjes 2015 - Të gjitha të drejtat e rezervuara.
als_Latn als_Latn als_Latn als_Latn als_Latn als_Latn als_Latn als_Latn als_Latn